Chinski pražerowc

Chinski pražerowc (Metasequoia glyptostroboides) je rostlina ze swójby cypresowych rostlinow (Cupressaceae). Wona je jenička recentna družina w rodźe (Metasequoia), kotraž bu w namjeznym regionje prowincow Szechuan a Hupeh w lěću 1941 namakana. Ale hižo w lěću 1940 buchu zbytki z terciera namakane.

Po někotrych žórłach so do swójby ćisowcowych rostlinow (Taxodiaceae) přirjaduje.

 Wopis 
Chinski pražerowc je w lěću zeleny, spěšnje rosćacy štom, kotryž docpěje wysokosć wot 20 hač do 35 (60) m. Króna je prawidłownje kehelojta a čumpata. Wón je přećiwo mrózej kruty. Zdónk je tołsty. Skora je na spočatku ćmowobruna, pozdźišo šěra.

 Jehły 
Płone jehły su jasnozelene, kónčkojte, mjechke a steja w dwěmaj rjadomaj na přećiwostejnych krótkich wurostkach. Wone docpěja dołhosć wot 1 hač do 3 cm. Nazymske barbjenje je złote abo zerzawe. Jehły z krótkimi wurostkami w nazymje wotpadnu.

 Kćenja a hable 
Kćěje w meji. Rostlina je jednodomna. Muske kćenja steja w hač do 10 cm dołhich pakićach, mjeztym zo žónske kćenja su njenapadne. Wisace hable su kulowate hač jejkojte a docpěja dołhosć wot něhdźe 2 (2,5) cm. Wone wobsteja z jenož małko, jara šěrokich šupiznow. Zrałe hable su ćmowobrune. Wone wot nowembra hač do decembra dozrawja.

 Stejnišćo 
Ma radšo słónčne stejnišća a hłubokosahace, wutkate pódy. Nimo toho potrjebuje wunošne dešćiki za čas lětnich měsacow.

 Rozšěrjenje 
Štom je w Chinskej domjacy.

 Wužiwanje 
Rostlina so w Europje jako parkowy abo zahrodowy štom plahuje.

 Žórła  
 Botanica, Bäume und Sträucher, Über 2000 Pflanzenporträts, ISBN 978-3-8331-4467-7, strona 557 
 Bruno P. Kremer: Steinbachs Naturführer Bäume & Sträucher, ISBN 978-3-8001-5934-5, strona 82 
 Mayer, Schwegler: Welcher Baum ist das?, Bäume, Sträucher, Ziergehölze, ISBN 978-3-440-11273-1, strona 248 
 Brankačk, Jurij: Wobrazowy słownik hornjoserbskich rostlinskich mjenow na CD ROM. Rěčny centrum WITAJ, wudaće za serbske šule. Budyšin 2005. 
 Kubát, K. (Hlavní editor): Klíč ke květeně České republiky. Academia, Praha (2002)
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin  (1954)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)

 Eksterne wotkazy 

Kategorija: Cypresowe rostliny
Kategorija:Štomy